Reën uiteindelik hier? - Politiek En Nasionale Nuus - Republikein
Sunday, January 23rd, 23:28:04
Reën uiteindelik hier?
GOEIE reën kan vandeesweek oor die sentrale dele van die land verwag word wat as lafenis teen die versengende hitte van die afgelope dae sal dien.
Volgens die Weerkantoor op die Internasionale Lughawe Hosea Kutako behoort die gunstige weerstoestande wat in die noordooste van die land heers al teen Woensdag die sentrale dele te bereik en \'n welkome Nuwejaarsgeskenk op die eerste dag van 2003 word.
Altesame 38,8 mm is gisteroggend op Katima Mulilo gemeet, terwyl Rundu 3,4 mm gekry het. Deurdringende buie het ook verlede week op Maandag en Dinsdag in die Aranos-distrik voorgekom waar 30 mm gemeet is.
Reënsyfers vir verlede week soos dit deur die meteorologiese kantoor op die Internasionale Lughawe Hosea Kutako beskikbaar gestel is, dui op goeie buie oor die Kersgety op Rundu, Grootfontein en Gobabis. Verlede Maandag is 25mm op Gobabis gemeet met ligte donderbuie Dinsdag en Woensdag oor Rundu en Grootfontein waar 16,2 mm en 6,8 mm onderskeidelik geval het. Ligte reënbuie het ook dié dae oor ander dele van die land uitgesak.
\'n Verteenwoordiger van die meterologiese kantoor het gister voorspel dat die gunstige toestande wat nou in die noordoostelike dele van die land heers teen Woensdag suidwes kan beweeg wat stewige buie vir die sentrale dele van die land kan meebring.
Enkele donderduie kan oor die oostelike en sentrale dele van die land verwag word.
Temperatuurvoorspellings vir die suidelike dele van die land is dat warm weer van sowat 37 grade Celsius verwag kan word met \'n daling in temperature teen Donderdag wanneer \'n koue front in die suidelike dele sal inbeweeg.